b'\n_START_ARTICLE_\nNetim\xc3\xa4rkmik\n_START_SECTION_\nAjalugu\n_START_PARAGRAPH_\nMinis\xc3\xbclearvutite algus ulatub juba 1990. aastate keskpaika. 1997. aasta m\xc3\xa4rtsis tutvustas Apple Computer eMate 300, mille tootmine l\xc3\xb5petati 1998. aastal Steve Jobsi tagasi tulles. Kuigi hiljem toodeti v\xc3\xa4ikseid, kaasaskantavaid Interneti kasutusv\xc3\xb5imalustega arvuteid (Palm Foleo ja Psioni OLPC XO-1), hakati kasutama terminit "minis\xc3\xbclearvuti" alles 2007. aastal, kui Asus tuli v\xc3\xa4lja Asus Eee PC-ga. Algselt turule tulnud mudel oli 23x17 cm, kaalus 0,9\xc2\xa0kg ja oli 7-tollise (18\xc2\xa0cm) ekraaniga. Klaviatuur on umbes 85% tavalisest klaviatuuri suurusest. P\xc3\xa4rast EE PC-d tuli Everex v\xc3\xa4lja Linuxil baseeruva CloudBookiga. Windows XP ja Windows Vista operatsioonis\xc3\xbcsteemid olid samuti esindatud MSI mudelis Wind._NEWLINE_OLPC ("\xc3\x9cks s\xc3\xbclearvuti lapse kohta") projekti \xe2\x80\x93 tuntud oma innovaatilisuse poolest toota kestvaid, odavaid ja energias\xc3\xa4\xc3\xa4stlikke minis\xc3\xbclearvuteid arengumaadele \xe2\x80\x93 peetakse \xc3\xbcheks peamiseks teguriks, mis pani suuremaid riistvaratootjaid valmistama odavaid minis\xc3\xbclearvuteid. Kui esimene ASUS Eee PC m\xc3\xbc\xc3\xbcs \xc3\xbcle 300 000 minis\xc3\xbclearvuti nelja kuuga, siis Dell ja Acer ei j\xc3\xa4\xc3\xa4nud passima, vaid tulid turule oma odavate minis\xc3\xbclearvutitega. OLPC XO-1 oli tekitanud iseendale konkurendid \xe2\x80\x93 arengumaadel tekkis v\xc3\xb5imalus valida tarnijate vahel, kelle madala hinnaklassiga minis\xc3\xbclearvutit nad eelistavad._NEWLINE_2008. aasta l\xc3\xb5puks hakkasid minis\xc3\xbclearvutid tavalistelt s\xc3\xbclearvutitelt turgu \xc3\xbcle v\xc3\xb5tma. Minis\xc3\xbclearvutite tootmine sai v\xc3\xb5imalikuks t\xc3\xa4nu riistvara arengule, mis rahuldas enamuse PC kasutajate vajadusi \xe2\x80\x93 varasemad katsed tuua turule minis\xc3\xbclearvuteid olid eba\xc3\xb5nnestunud just piiratud tehniliste v\xc3\xb5imaluste ja kalli tehnika p\xc3\xa4rast. Seda illustreerib fakt, et t\xc3\xbc\xc3\xbcpilise minis\xc3\xbclearvuti j\xc3\xb5udlus on samal tasemel 2001. aasta keskmise lauaarvutiga ning maksab neli korda v\xc3\xa4hem. Kuna sellisest j\xc3\xb5udlusest piisab enamikule kasutajatest, tekkis vajadus v\xc3\xa4hest mahtu kasutavate programmide j\xc3\xa4rele nagu Google Chrome. Hinnanguliselt 30 korda rohkem minis\xc3\xbclearvuteid m\xc3\xbc\xc3\xbcdi 2008. aastal (11,4 miljonit, millest 70% Euroopas), kui 2007. aastal (400 000). 2009. aastaks loodeti m\xc3\xbc\xc3\xbca 35 miljonit ja 2013. aastaks 139 miljonit. Sellist trendi kindlustab veebip\xc3\xb5histe rakenduste, mobiilse Interneti ja majandussurutise m\xc3\xb5ju._NEWLINE_Austraalias Uus-L\xc3\xb5una-Walesis varustas kohalik haridusministeerium koost\xc3\xb6\xc3\xb6s Lenovoga riiklike keskkoolide \xc3\xb5pilasi 2009. aastal tasuta Lenovo S10 ja 2010. aastal Lenovo Mini 10 minis\xc3\xbclearvutitega, kuhu oli eelinstallitud Microsoft Office ja Adobe Systemsi Creative Suite 4. Jagatud Netbookidel jookseb Windows 7 Enterprise. Arvutitele on lisatud ka j\xc3\xa4litamisseade, mis aitab arvuti varguse v\xc3\xb5i kaotamise puhul \xc3\xbcles leida. P\xc3\xa4rast keskkooli l\xc3\xb5petamist saavad \xc3\xb5pilased minis\xc3\xbclearvutid endale._NEWLINE_Kreeka varustas k\xc3\xb5iki 13-aastaseid \xc3\xb5pilasi ja \xc3\xb5petajaid tasuta nimis\xc3\xbclearvutitega 2009. aastal. Neile anti 450-eurone kupong, millega nad said vabal valikul riigisiseselt suvalisest arvutipoest soetada endale sobiva minis\xc3\xbclearvuti. Nendele arvutitele pandi peale Windows XP (v\xc3\xb5i uuem Windowsi versioon) v\xc3\xb5i Linux, viirust\xc3\xb5rjeprogramm, \xc3\xb5piprogrammide paketid ja vanemliku kontrolli programmid. Samuti toetasid need juhtmevaba Internetti._NEWLINE_Microsoft ja Intel on \xc3\xbcritanud hoida minis\xc3\xbclearvuteid kindlates piirides, et need ei v\xc3\xb5taks turul \xc3\xbcle tavaliste s\xc3\xbclearvutite ja personaalarvutite kohta. Sellest hoolimata lubavad tootjad aga aeg-ajalt v\xc3\xa4lja tulla aina v\xc3\xb5imsamate minis\xc3\xbclearvutitega._NEWLINE_2008. aasta l\xc3\xb5pus olid t\xc3\xbc\xc3\xbcpilise minis\xc3\xbclearvuti omadused j\xc3\xa4rgmised: kaalus 1,4\xc2\xa0kg; ekraanidiagonaal 9 tolli (23\xc2\xa0cm); traadita side \xc3\xbchendusega Internetti \xc3\xbchendatav; Linuxi v\xc3\xb5i Windows XP operatsioonis\xc3\xbcsteemiga; Intel Atom protsessoriga; maksis alla 400 USD. 2009. aasta keskel olid t\xc3\xbc\xc3\xbcpilise minis\xc3\xbclearvuti omadused j\xc3\xa4rgmised: 1,2\xc2\xa0kg; hind kuni 300 USD; 10-tollise (25\xc2\xa0cm) ekraanidiagonaaliga; 1 GB RAM-iga; 160 GB k\xc3\xb5vakettaga; juhtmevabasse internetti \xc3\xbchilduv ja ka mobiilsesse internetti \xc3\xbchilduv. N\xc3\xb5udlus oli aga suuremate ekraanide j\xc3\xa4rgi, mille tulemusena kasvas ekraani suurus 7 tollist (18\xc2\xa0cm-st) algup\xc3\xa4rasel Asus Eee PC 700-l, 12-tolliseks (30,5\xc2\xa0cm) mudelitel 2009. aasta suvel.\n_START_SECTION_\nKaubam\xc3\xa4rk\n_START_PARAGRAPH_\n1996. aastal hakkas Psion taotlema kaubam\xc3\xa4rki netBooki tooteseeriale, mis ilmus 1999. aastal. Kaubam\xc3\xa4rk saadi, aga Psioni minis\xc3\xbclearvutid ei kogunud populaarsust ning tootmine seisati (kuigi j\xc3\xa4tkati kasutajatele lisaseadmete ja klienditeeninduse pakkumist)._NEWLINE_Psion on Delli ja Inteliga netBooki kaubam\xc3\xa4rgi p\xc3\xa4rast kohut k\xc3\xa4inud. 2. juunil 2009 teatas Psion, et annab netBooki kaubam\xc3\xa4rgi vabaks ning lubab kolmandatel osapooltel seda kaubam\xc3\xa4rki kasutada ka tulevikus.\n_START_SECTION_\nRiistvara\n_START_PARAGRAPH_\nMinis\xc3\xbclearvutite riistvara ei ole enamasti nii v\xc3\xb5imas kui tavalistel s\xc3\xbclearvutitel. M\xc3\xb5nel minis\xc3\xbclearvutil pole isegi tavap\xc3\xa4rast k\xc3\xb5vaketast. Sellised minis\xc3\xbclearvutid kasutavad pooljuhtkettaid (Solid State Drive), mis kasutavad v\xc3\xa4hem elektrit, on kiiremad ja kergemad, aga v\xc3\xa4iksema mahuga (n\xc3\xa4iteks 32, 64 v\xc3\xb5i 128 GB)._NEWLINE_K\xc3\xb5ik t\xc3\xa4nap\xc3\xa4eval toodetavad minis\xc3\xbclearvutid toetavad Wi-Fi juhtmevaba internetti ja paljusid saab kasutada mobiiltelefoni interneti levialas (n\xc3\xa4iteks 3G).\n_START_SECTION_\nx86\n_START_PARAGRAPH_\nEnamus minis\xc3\xbclearvuteid tootjatelt Asus, BenQ, Dell, Toshiba, Acer kasutavad Intel Atomi s\xc3\xbclearvuti protsessoreid (n\xc3\xa4iteks N270 1,6\xc2\xa0GHz v\xc3\xb5i N280 1,66\xc2\xa0GHz, aga ka 1,66\xc2\xa0GHz N450 seeria protsessoreid, kuhu on integreeritud graafika). VIA Technologies C7 protsessorit kasutavad erinevad minis\xc3\xbclearvutite tootjad nagu HP ja Samsung. VIA on disaininud ka Nano mudeli, mis on x86-64-\xc3\xbchilduva arhitektuuriga. Nano arhitektuuri kasutab n\xc3\xa4iteks Samsung NC20. M\xc3\xb5ned v\xc3\xa4ga odavad minis\xc3\xbclearvutid kasutavad s\xc3\xbcsteemikiibil Vortex86 protsessorit, mis on v\xc3\xa4ga v\xc3\xa4ikse j\xc3\xb5udlusega. AMD andis v\xc3\xa4lja minis\xc3\xbclearvutitele m\xc3\xb5eldud protsessori 2010. aastal, mis on Asus Eee PC 1015T-l ja paljudel teistel minis\xc3\xbclearvutitel.\n_START_SECTION_\nARM\n_START_PARAGRAPH_\nARM Holdings arendab ja toodab mikroprotsessorite tehnoloogiaid madala energiakulu ja madala maksvusega, mis moodustab ideaalse aluse minis\xc3\xbclearvutitele. N\xc3\xa4iteks hiljutine ARM Cortex-A9 MPCore seeria protsessorituumad on kiidetud ARMi poolt kui alternatiivne platvorm x86 minis\xc3\xbclearvutitele. ARM kiipide tootja on ennustanud, et 2012. aastaks t\xc3\xb6\xc3\xb6tavad pooled minis\xc3\xbclearvutid ARMi kiipidelt.\n_START_SECTION_\nMIPS\n_START_PARAGRAPH_\nM\xc3\xb5ned minis\xc3\xbclearvutid kasutavad MIPS arhitektuuriga \xc3\xbchilduvaid protsessoreid. Need on n\xc3\xa4iteks Skytone Alpha 400s ja Gdiumi minis\xc3\xbclearvutites, mis kasutavad 64-bitist Loongson protsessoreid, mis on v\xc3\xb5imelised 400 miljoniks k\xc3\xa4suks sekundis.\n_START_SECTION_\nWindows\n_START_PARAGRAPH_\n2009. aasta jaanuaris oli USA-s \xc3\xbcle 90% minis\xc3\xbclearvutitest Windows XP-ga, mille Microsoft oli m\xc3\xbc\xc3\xbcnud 15\xe2\x80\x9335 dollariga minis\xc3\xbclearvuti kohta. Microsoft on laiendanud Windows XP k\xc3\xa4ttesaadavust h\xc3\xa4sti odavatele personaalarvutitele juunist 2008 kuni juunini 2010. Samas kehtis allahinnatud litsents ainult v\xc3\xa4hendatud suuruse ja funktsionaalsusega minis\xc3\xbclearvutitele, mis tagas odavate personaalarvutite, lauaarvutite ja tavaliste s\xc3\xbclearvutite m\xc3\xbc\xc3\xbcgi j\xc3\xa4tku. Samas aitas see ka hoiduda Linuxi kasutamisest minis\xc3\xbclearvutitel. 2009. aastast hakkas Microsoft pakkuma ka Windows 7 Starterit minis\xc3\xbclearvutitele.\n_START_SECTION_\nLinux\n_START_PARAGRAPH_\n2009. aasta novembri seisuga hinnati kohandatud Linuxi operatsioonis\xc3\xbcsteemidega minis\xc3\xbclearvutite arvuks 32% kogu maailma minis\xc3\xbclearvutitest, mis t\xc3\xa4hendab populaarsuselt teist kohta Windowsi j\xc3\xa4rel. Kuna Linuxi tarkvara installitakse tarkvara "varamust" (repository), siis ei vaja Linux tarkvara paigaldamiseks optilist lugerit._NEWLINE_2010. aasta augusti seisuga ei installi ega toeta suuremad minis\xc3\xbclearvutite tootjad USA-s Linuxit. Sellise muutuse p\xc3\xb5hjus on segane, kuigi samal ajal muutus k\xc3\xa4ttesaadavamaks Windows 7 Starter. Ni\xc5\xa1iturgudele suunatud tootjad nagu System 76 ja ZaReason aga j\xc3\xa4tkavad Linuxi kasutamist oma toodetes._NEWLINE_Minis\xc3\xbclearvutid on andnud l\xc3\xbckke Linuxi arendamiseks ja optimeerimiseks v\xc3\xa4iksematele ekraanidele ja piiratud v\xc3\xb5imsusega Atomi protsessoritele, mis tavaliselt minis\xc3\xbclearvutites on. Sellistele s\xc3\xbcsteemidele sobivad on n\xc3\xa4iteks Ubuntu Netbook Edition, EasyPeasy ja Jolicloud. Algselt Inteli poolt toetatud Moblin on ka n\xc3\xbc\xc3\xbcd Linuxi toele \xc3\xbcle l\xc3\xa4inud. M\xc3\xb5lemad (Jolicloud ja Moblin) on pigem orienteeritud suhtlusele kui kontorit\xc3\xb6\xc3\xb6le. Inteli spondeeritud beetaversioon Moblin 2.0-st tuli v\xc3\xa4lja 2009. aasta s\xc3\xbcgisel.\n_START_SECTION_\nAndroid\n_START_PARAGRAPH_\nGoogle\'i ops\xc3\xbcsteemi Android, mis algselt t\xc3\xb6\xc3\xb6tati v\xc3\xa4lja mobiiltelefonide jaoks, on demonstreeritud t\xc3\xb6\xc3\xb6tamas ASUS Eee PC-l. ASUS on palganud insenerid arendamaks Androidil baseeruvat minis\xc3\xbclearvutit. Freescale on samuti teatanud plaanist anda v\xc3\xa4lja odav ARM-arhitektuurile loodud minis\xc3\xbclearvuti, millel jookseb Android._NEWLINE_2009. aasta juulis algatati uus projekt, mille eesm\xc3\xa4rk on pakkuda vabavaralist lahendust Androidi x86-le, ennek\xc3\xb5ike minis\xc3\xbclearvutitele.\n_START_SECTION_\nChrome OS\n_START_PARAGRAPH_\nGoogle\'i uus operatsioonis\xc3\xbcsteem Chrome OS on juba osadele minis\xc3\xbclearvutitesse laaditud. Neid arvuteid nimetatakse Chromebookideks.\n_START_SECTION_\nMac OS X ja iOS\n_START_PARAGRAPH_\nOSx86 projekti tulemusel on Mac OS X-i demonstreeritud mitmel minis\xc3\xbclearvutil. Apple on kaevanud mitme veebiportaali peale (sh Wired ja Youtube), kes jagavad informatsiooni, kuidas installida OS X arvutile, mis pole Apple\'i riistvara, kes on tulemusena sellekohase sisu maha v\xc3\xb5tnud. \xc3\x9cks artikkel nimetas minis\xc3\xbclearvutit, millel jooksis OS X, Hackintoshiks.\n_START_SECTION_\nKasutus\n_START_PARAGRAPH_\n2009. aasta juunis tehtud uuring n\xc3\xa4itas, et 60% minis\xc3\xbclearvutite omanikest ei v\xc3\xb5ta seda kunagi kodust kaasa. Teine uuring 2009. aasta septembris n\xc3\xa4itas, et k\xc3\xb5igist kaasaskantavate arvutite tarnetest moodustasid minis\xc3\xbclearvutid ligi 20%._NEWLINE_Eraldi "laste" minis\xc3\xbclearvuti tuli v\xc3\xa4lja Disney br\xc3\xa4ndi all. Nende odavust (madalam risk), DVD-m\xc3\xa4ngija puudumist (v\xc3\xa4hem l\xc3\xb5hkuda) ja v\xc3\xa4iksemat klaviatuuri (lapse k\xc3\xa4ele mugavam suurus) on peetud olulisteks sihtturu eelisteks. Selliste minis\xc3\xbclearvutite p\xc3\xb5hiliseks puuduseks on online-videote laadimise ja esitamise madal kvaliteet ja isegi lihtsate m\xc3\xa4ngude jaoks v\xc3\xa4hene kiirus.\n_START_SECTION_\nMinis\xc3\xbclearvutid hariduses\n_START_PARAGRAPH_\nMinis\xc3\xbclearvutite kasutatavuse t\xc3\xb5us hariduses on mitmeti selgitatav. Vajadus valmistada lapsi ette 21. sajandi elustiiliks, sajad uued veebist k\xc3\xa4ttesaadavad \xc3\xb5ppevahendid ja kasvav surve \xc3\xb5pilasekesksemaks \xc3\xb5ppeks on kolm suurimat tegurit, mis on minis\xc3\xbclearvutite kasutatavust koolides kasvatanud. Dell oli esimeste seas, kes viis masstootmisse haridussektorile m\xc3\xb5eldud minis\xc3\xbclearvutid._NEWLINE_Minis\xc3\xbclearvutid pakuvad selgeid eeliseid hariduse andmisel. Esiteks on need kompaktsed ja kerged, sobides seega nii \xc3\xb5pikeskkonda kui ka lihtsustades oma kaasaskantavust. Samuti on minis\xc3\xbclearvutid odavad, mis on kergenduseks koolide eelarvetele. Hoolimata madalast hinnast ja v\xc3\xa4iksest suurusest on minis\xc3\xbclearvutid v\xc3\xb5imelised enamusteks kooliga seotud t\xc3\xb6\xc3\xb6deks, n\xc3\xa4iteks tekstit\xc3\xb6\xc3\xb6tluseks, esitlusteks, interneti kasutuseks, multimeedia esitamiseks ja fotohalduseks.\n_START_SECTION_\nKasutus klassiruumides\n_START_PARAGRAPH_\nMinis\xc3\xbclearvutitel on potentsiaali muuta \xc3\xb5pilase ja \xc3\xb5petaja vahelist suhtlust ning need omavad praktilist kasutust klassiruumides. Pilvandmet\xc3\xb6\xc3\xb6tluse (cloud computing) t\xc3\xa4htsus koolides on kasvamas. Pilvandmet\xc3\xb6\xc3\xb6tlus v\xc3\xa4listab paljud tehnikaga seotud mured, mis on saanud tavaliseks kooli ja kodu arvutitel. N\xc3\xa4iteks andmekadu arvuti rikki minemisel jne. Kuna peaaegu k\xc3\xb5igil minis\xc3\xbclearvutitel on juhtmevaba interneti v\xc3\xb5imalus, siis on v\xc3\xb5imalik ka t\xc3\xa4ielik ligip\xc3\xa4\xc3\xa4s tasuta online rakendustele ja serveritele.\n_START_SECTION_\nM\xc3\xb5ju \xc3\xb5ppet\xc3\xb6\xc3\xb6le\n_START_PARAGRAPH_\nMinis\xc3\xbclearvutite kasutamisel klassiruumides on palju eeliseid, aga neid on k\xc3\xb5ige rohkem siis, kui iga \xc3\xb5pilase kohta on \xc3\xbcks arvuti. Uuringud on n\xc3\xa4idanud, et s\xc3\xbclearvutitega \xc3\xb5pilased t\xc3\xb6\xc3\xb6tavad enam ja k\xc3\xb5rgema kvaliteediga, omavad ligip\xc3\xa4\xc3\xa4su rohkemale informatsioonile, mis arendab andmete anal\xc3\xbc\xc3\xbcsiv\xc3\xb5imet ja \xc3\xb5pilastekeskne \xc3\xb5ppimine on kergemini saavutatav.\n_START_SECTION_\nNutiarvuti\n_START_PARAGRAPH_\nNutiarvuti (inglise smartbook) on mobiilne seade, mis omadustelt j\xc3\xa4\xc3\xa4b kuhugi nutitelefonide ja minis\xc3\xbclearvutite vahele. M\xc3\xb5ned omadused on sarnased nutitelefonide omadustega (t\xc3\xb6\xc3\xb6tab pidevalt, pikk patarei kestvus, 3G-\xc3\xbchendust toetav, GPS), aga seade on suurem ja t\xc3\xa4isklaviatuuriga. Nutiarvutid on ette n\xc3\xa4htud t\xc3\xb6\xc3\xb6tamiseks veebirakendustega. Nutiarvuteid m\xc3\xbc\xc3\xbcakse \xc3\xbcldiselt mobiilsideoperaatorite kaudu.'